RAPORT AL COMISIEI CĂTRE CONSILIU ȘI PARLAMENTUL EUROPEAN Al șaselea raport anual 2011 privind punerea în aplicare a ajutorului comunitar în conformitate cu Regulamentul (CE) nr. 389/2006 al Consiliului din 27 februarie 2006 privind crearea unui instrument de sprijin financiar în scopul de a încuraja dezvoltarea economică a comunității cipriote turce /* COM/2012/0243 final */





RAPORT AL COMISIEI CĂTRE CONSILIU ȘI PARLAMENTUL EUROPEAN Al șaselea raport anual 2011 privind punerea în aplicare a ajutorului comunitar în conformitate cu Regulamentul (CE) nr. 389/2006 al Consiliului din 27 februarie 2006 privind crearea unui instrument de sprijin financiar în scopul de a încuraja dezvoltarea economică a comunității cipriote turce 1. Introducere Regulamentul (CE) nr. 389/2006 al Consiliului de instituire a unui instrument de sprijin financiar în scopul de a încuraja dezvoltarea economică a comunității cipriote turce (CCT)[1] (denumit în continuare „regulamentul privind ajutorul”) reprezintă baza pentru punerea în aplicare a asistenței pentru comunitatea cipriotă turcă și pentru cererile de raportare anuală către Consiliu și Parlamentul European. Cel de al șaselea raport se referă la anul 2011. 2. Programarea ajutorului Între 2006 și 2010, a fost programată suma de 264 de milioane EUR, în conformitate cu Regulamentul privind ajutorul, multe dintre proiectele rezultate din această finanțare anterioară fiind încă în curs de desfășurare în 2011. La elaborarea programului din 2011 au fost utilizate informațiile furnizate în timpul consultărilor dintre părțile interesate, precum și evaluările pe 2009 și 2010. Programul a urmărit implementarea obiectivelor prevăzute de regulamentul privind ajutorul: reunificarea Ciprului prin promovarea dezvoltării sociale și economice; reconcilierea, instaurarea unui climat de încredere și sprijinirea societății civile; apropierea comunității cipriote turce de UE și pregătirea textelor juridice aliniate la acquis pentru ca acestea să fie aplicabile imediat, o dată cu intrarea în vigoare a unei soluții globale a problemei cipriote. Finanțarea destinată infrastructurii sau echipamentelor de mare gabarit nu a fost inclusă în alocarea pentru 2011, întrucât se aflau deja în desfășurare proiecte de infrastructură majore. Alocarea în 2011 a 28 de milioane EUR a fost pusă la dispoziție prin două decizii ale Comisiei[2]. 3. Mecanisme de punere în aplicare Programul este pus în aplicare într-un stat membru al UE, într-un domeniu care nu se află sub controlul efectiv al autorităților statului membru respectiv și în care este suspendată aplicarea acquis-ului UE. Programul de asistență este pus în aplicare, în principal, prin gestionare centralizată de către Comisia Europeană. Unele proiecte sunt gestionate în comun cu Programul Organizației Națiunilor Unite pentru Dezvoltare (PNUD). Comisia acționează într-un context politic, juridic și diplomatic unic. Sunt necesare măsuri ad-hoc pentru punerea în aplicare a programului cu respectarea principiilor bunei gestiuni financiare. În cadrul programelor de asistență finanțate de UE, în condiții normale, cadrul juridic al asistenței se stabilește printr-un acord de finanțare cu guvernul țării beneficiare. Nu există un astfel de acord privind asistența destinată CCT. Comisia trebuie să se bazeze pe ceea ce consideră drept norme și condiții aplicabile la nivel local, prin urmare se introduce un anumit nivel de risc. Gestionarea și atenuarea riscurilor în cauză face parte din responsabilitatea Comisiei, și măsurile adoptate includ o monitorizare intensivă și sprijin pentru beneficiari, condiții de plată revizuite, legarea plăților în avans de dovada semnării unor contracte de achiziții publice, precum și utilizarea mai largă a garanțiilor bancare. Comisia se bazează pe sprijinul CCT pentru succesul acestui program și, în special, pentru a asigura viabilitatea acestuia pe termen lung. Părțile interesate din rândul comunității cipriote turce sunt consultate cu privire la nevoile de finanțări viitoare și experții acesteia fac parte din comitetele de evaluare a ofertelor și au un rol activ în comitetele de coordonare a proiectelor. Cooperarea dintre comunitatea cipriotă turcă și comunitatea cipriotă greacă este necesară în continuare pentru eficiența deplină a programului și pentru atingerea obiectivului final, și anume reunificarea. Echipa care derulează programul, creată în 2006 în cadrul Direcției Generale Extindere, utilizează facilitățile Biroului UE de sprijin pentru program (EU Programme Support Office - EUPSO), situat în partea de nord a orașului Nicosia, logistica biroului fiind furnizată în temeiul unui contract de prestări servicii. Acest birou oferă o bază locală pentru implementarea proiectelor și pentru interacțiunea părțile interesate din cadrul comunității cipriote turce. Reprezentanța Comisiei Europene în Cipru găzduiește, de asemenea, reuniuni și seminarii și informează publicul cipriot cu privire la program, ca parte a rolului său standard pe care îl îndeplinește. În absența unui acord de finanțare care să instituie un cadru juridic de punere în aplicare a asistenței, nu este ușor să se elaboreze programe de dezvoltare sectorială. Prin urmare, programul de asistență include un volum semnificativ de sprijin sub formă de granturi, în special pentru actori din afara sferei publice, printre care ONG-uri, IMM-uri, agricultori și studenți. Gestionarea acestei asistențe financiare (peste 1 000 de granturi începând din 2009) este solicitantă în ceea ce privește resursele umane ale EUPSO și, în 2011, situația personalului a fost deosebit de dificilă, din cauza efectivelor reduse și a gradului ridicat de rotație, ceea ce a necesitat stabilirea strictă a priorităților. Una dintre provocările cu care se confruntă asistența acordată de UE comunității cipriote turce este dificultatea planificării pe termen mediu și lung. În prezent, programul este finanțat din marjele bugetului UE, întrucât nu este inclus în cadrul financiar multianual pentru perioada 2007-2013 și alocările anuale nu sunt garantate. Cu toate acestea, există un anumit număr de sectoare, inclusiv sectoare importante pentru conformitatea cu acquis-ul în viitor, în cazul cărora este necesar un sprijin multianual, astfel încât acțiunea să reușească pe deplin. 4. IMPLEMENTAREA ÎN PERIOADA DE RAPORTARE 4.1. Prezentare generală În anul 2011, contractele majore de livrări și de construcții de mari proporții prevăzute de programul din 2006 au fost orientate către finalizarea proiectelor legate de sectorul apei, deșeuri solide, protecția naturii, energie și telecomunicații. Au fost finalizate multe contracte de granturi în cadrul diverselor sisteme de ONG-uri din societatea civilă, IMM-uri, dezvoltare rurală, școli și burse, precum și organizații în domeniul formării profesionale. De asemenea, a fost acordată asistență tehnică substanțială (AT), care a venit în sprijinul acestor programe. Au fost organizate operațiuni prin gestionare comună cu PNUD, în sprijinul Comisiei pentru persoane dispărute, tratarea apelor reziduale și modernizarea infrastructurilor locale și urbane. În conformitate cu Regulamentul privind ajutorul, mandatul Comisiei se referă, de asemenea, la pregătirea pentru aplicarea deplină și pentru punerea în aplicare a acquis-ului Uniunii după identificarea unei soluții la problema cipriotă și difuzarea către CCT a informațiilor cu privire la cadrul politic și legislativ al Uniunii Europene. Prin urmare, cei doi ani care au urmat anului 2009 au reprezentat o perioadă intensă de implementare a proiectelor, în care Comisia a dobândit o experiență considerabilă în abordarea constrângerilor locale. În pofida faptului că unele infrastructuri majore sunt pe punctul de a fi predate beneficiarului, există în continuare probleme legate de sustenabilitatea proiectelor. Contractele de lucrări pentru instalația de desalinizare a apei de mare amplasată în apropiere de Sirianokhori/Kumköy și construirea de instalații de protecție a naturii în patru zone speciale de protecție a mediului, definite ca potențiale situri Natura 2000, au trebuit să fie anulate de către Comisie. O altă problemă care a apărut în 2011 a fost situația garanțiilor bancare emise în partea de nord a Ciprului. Un contractant local a introdus o acțiune la „instanța” locală pentru a împiedica Comisia să solicite garanții anticipate și de performanță după încheierea unui contract. Acest aspect este relevant pentru program în ansamblu și, până la rezolvarea problemei, rămâne preocuparea cu privire la eficacitatea garanțiilor băncilor locale. 4.2. Progresele înregistrate în realizarea obiectivelor Obiectivul general al programului de ajutor este de a facilita reunificarea Ciprului prin încurajarea dezvoltării comunității cipriote turce, punându-se accentul, în special, pe integrarea economică a insulei, pe îmbunătățirea contactelor dintre cele două comunități și ale acestora cu UE, precum și pe activitatea de pregătire a punerii în aplicare a legislației UE în cazul unei soluționări globale a problemei Ciprului. O contribuție considerabilă a fost orientată către realizarea unor îmbunătățiri în unele domenii, în special în ceea ce privește apa, apele reziduale și mediul, existând unele date că diferențele în ceea ce privește Produsul Intern Brut pe cap de locuitor dintre zonele controlate de guvern și partea de nord a Ciprului au fost reduse, cu toate că situația nu este complet clară din cauza unor date incomplete. 4.2.1. Obiectivul 1: Dezvoltarea și restructurarea infrastructurii În sectorul apei, înlocuirea vechilor conducte din beton-azbest de distribuție a apei în partea de nord a orașului Nicosia, Kyrenia, Kioneli/Gonyeli și Lefka/Lefke a fost finalizată în cursul anului 2011. În Nicosia, beneficiarul a raportat o reducere substanțială a pierderilor de apă, ceea ce a determinat o scădere a aprovizionării cu apă în partea de nord a orașului Nicosia de la 0,67 la 0,40 m³/zi/consumator. În zona Morphou/Güzelyurt, punerea în funcțiune a instalației de tratare a apelor reziduale a început în a doua jumătate a anului 2011. În plus, au fost realizați 53 km de rețele de canalizare și 43 km de conducte de apă. După realizarea tuturor racordurilor la locuințe, aceasta va asigura, pentru prima dată, colectarea și tratarea apelor reziduale în această regiune pentru aproximativ 10 700 de persoane, în acest fel reducându-se poluarea izvoarelor de ape subterane. În zona Famagusta, noua infrastructură de tratare a apelor reziduale pentru aproximativ 30 000 de persoane este aproape finalizată și va fi predată în prima jumătate a anului 2012. Proiectul include 50 km de rețele de canalizare și 45 km de rețele de apă. Cele două proiecte din Famagusta și Morphou au suferit din cauza întârzierilor înregistrate la lucrările de construcție, ceea ce a produs o presiune asupra resurselor limitate de supraveghere. Construirea noii instalații bicomunale de epurare a apelor reziduale de la Mia Milia/Haspolat din Nicosia, cofinanțată de UE și de Consiliul pentru canalizarea orașului Nicosia și pusă în practică prin intermediul UNDP, a continuat în 2011 și punerea în funcțiune este preconizată pentru a doua jumătate a anului 2012. Cel mai mare proiect în domeniul apei a fost instalația în valoare de 27 de milioane EUR de desalinizare a apei de mare la Sirianokhori/Kumköy, pentru aprovizionarea cu apă a 100 000 de persoane și pentru reducerea supraexploatării pânzei freatice din Morphou, care, în prezent, constituie sursa principală de apă din zonă. Programul s-a confruntat cu probleme, inclusiv cu restricții privind accesul la sit impuse de armata turcă, apărute la sfârșitul anului 2010. După ridicarea acestor restricții, în martie 2011, contractantul nu a mai vrut să continue. În decembrie 2011, Comisia a reziliat contractul. În ceea ce privește protecția naturii, au fost elaborate proiecte de planuri de gestionare pentru toate Zonele speciale de protecție a mediului (SEPA) și au avut loc consultări cu părțile interesate din zonă. A fost finalizată o rețea de peste 600 km de trasee turistice. Construirea centrelor de informare și gestionare aflate în patru SEPA au avut de suferit din cauza slabei performanțe a contractantului, astfel încât Comisia a reziliat contractul în noiembrie 2011. Locul arbitrajului contractului este Belgia, dar autoritățile locale cipriote turce au introdus o acțiune în „instanța” locală, în acest fel încercând să împiedice Comisia să solicite garanții anticipate și de performanță din partea băncii locale. Până în momentul în care se rezolvă problema, rămâne preocuparea cu privire la eficacitatea garanțiilor băncilor locale. Finalizarea clădirilor rămâne o provocare ce trebuie abordată în 2012. Între timp, a fost amânată aprovizionarea cu materiale destinate echipelor de protecție a naturii, precum și utilizarea acestor materiale. În ceea ce privește deșeurile solide, reabilitarea și închiderea gropii de gunoi de la Kato Dhikomo/Așağı Dikmen a avansat în condiții bune, urmând să fie finalizată în prima jumătate a anului 2012. În 2011 au fost finalizate stația de transfer al deșeurilor din Famagusta și noul depozit de deșeuri din Koutsoventis/Güngör. Cu toate acestea, predarea și deschiderea noilor facilități a fost întârziată, din cauză că beneficiarul nu a reușit să înființeze entitatea operațională necesară. De asemenea, au apărut întârzieri ca urmare a unei cauze aflate pe rolul „instanței” locale, în care sunt invocate motive care țin de mediu, reclamantul fiind o universitate din apropiere. Cauza a fost respinsă de către „instanță”, dar acest lucru a condus, între timp, la crearea unei gropi de gunoi temporare în altă zonă, situată în apropierea sitului Kato Dhikomo/Așağı Dikmen. La finele anului 2011 a fost predată instalația pentru deșeuri medicale care deservește spitalul principal din partea de nord a orașului Nicosia. În sectorul energiei, a fost finalizat restul de contracte de furnizare și asistență tehnică. A fost finalizată construirea centralelor solare de 1,27 MW, și, din noiembrie 2011, instalația funcționează la capacitate maximă. Cu toate acestea, este necesar ca beneficiarul să aloce personal specializat, în vederea utilizării eficiente și sustenabile a instalației de generare de energie și a sistemului de control. Nu a fost acordată în mod eficient asistența tehnică pentru restructurarea societății de energie electrică și a reformei politicii sectoriale, din cauza lipsei de cooperare a omologilor. În sectorul telecomunicațiilor, toate echipamentele pentru modernizarea rețelei au fost livrate punctelor de lucru și cea mai mare parte au fost instalate, însă au existat întârzieri în ceea ce privește pregătirea punctelor de lucru și contribuțiile de natură tehnică din partea beneficiarului. Proiectul ar trebui finalizat până la jumătatea anului 2012. Componenta privind asistența tehnică a fost extinsă în mod corespunzător. În decembrie 2011, a fost adoptată „legea” care prevede în detaliu modalitățile de liberalizare a sectorului comunicațiilor electronice. Este necesar să fie îndeplinite condițiile necesare pentru ca furnizarea de servicii să fie separată de operarea rețelei, astfel încât să se asigure un transfer operativ și o utilizare sustenabilă a activelor finanțate de UE. În cadrul proiectului privind siguranța traficului, sunt finalizate toate proiectele de asistență tehnică și de aprovizionare. Planurile privind gestionarea traficului au fost pregătite, baza de date cu informații referitoare la accidente și sistemul de colectare a datelor sunt eficace, iar echipamentul pentru inspecția vehiculelor a fost instalat și este în folosință. Campania de educare pentru promovarea siguranței rutiere a avut loc la începutul anului 2011 și a pus în evidență unele rezultate pozitive imediate și o reducere semnificativă a numărului de accidente grave. În fine, după o serie de întârzieri, proiectul pentru eliminarea „zonelor negre ” cu risc de accidente de trafic ar trebui să fie definitivat în prima jumătate a anului 2012. 4.2.2. Obiectivul 2: Promovarea dezvoltării sociale și economice Patru echipe de asistență tehnică au continuat să ofere asistență și formare pentru fermieri, medici veterinari și parteneri în domeniul dezvoltării rurale, inclusiv sprijin pentru punerea în aplicare a granturilor. Cele două programe de finanțare prin granturi, și anume „Îmbunătățirea producției rurale și sprijinirea întreprinderilor rurale” au fost finalizate în 2011, însă multe dintre cele 37 de proiecte în cadrul „Dezvoltarea comunității prin intermediul inițiativelor privind satele” au avut întârzieri, cauzate, în special, de achizițiile de lucrări de infrastructură. Au fost întocmite încă două cereri de oferte, care vor fi finanțate din bugetul pe 2011. În cadrul proiectului Reabilitarea infrastructurii urbane și locale, implementat prin gestionare comună cu PNUD, au fost finalizate lucrările de reabilitare în numeroase sate din nordul Ciprului (Louroukina/Akıncilar, Tremetousia/Erdemli, Galinoporni/ Kaleburnu și Kormakitis/Kormacit). Au fost continuate lucrările de renovare a pieței din partea de nord a orașului fortificat Nicosia, urmând ca aceasta să fie finalizată în 2012. Activitățile de asistență tehnică privind Reforma continuă a învățământului primar și secundar s-a concentrat pe consolidarea capacităților la nivelul principalelor părți interesate, inclusiv formarea profesională intensivă a unei echipe de bază de inspectori, vizite de studiu, formare și sprijin pentru educația axată pe copii, dezvoltarea de standarde de calitate și contribuții pentru dezvoltarea Sistemului European de Gestionare a Informațiilor. Proiectul a fost încheiat în decembrie 2011. Principala realizare a fost un proiect de document privind viziunea și misiunea în sectorul educației în partea de nord a Ciprului. Majoritatea celor 72 de contracte de granturi semnate cu școlile locale au fost terminate în 2011. Numai șapte astfel de contracte vor fi continuate în 2012. A fost acordată asistență tehnică pentru dezvoltarea sistemelor de educație și formare profesională, a măsurilor privind învățarea pe parcursul vieții și a măsurilor în sprijinul unei piețe active a forței de muncă, inclusiv pentru deschiderea unui centru pentru locuri de muncă în Nicosia, vizite de studiu și conferințe în străinătate. Eforturile s-au concentrat pe formarea părților interesate în domenii precum antreprenoriatul și consilierea în carieră, iar colaborarea cu partenerii locali a fost deosebit de productivă. Proiectul a fost terminat în februarie 2012. În cadrul proiectului referitor la măsurile privind învățarea pe parcursul vieții, incluziunea socială și măsurile în sprijinul unei piețe active a forței de muncă, din 2008 până în prezent au fost acordate 31 de granturi pentru IMM-uri, camere de comerț și alte organizații de formare. Majoritatea au fost finalizate în 2011, numai două urmând să fie continuate în 2012. În sprijinul competitivității IMM-urilor, în cursul anului 2011 erau în derulare 23 de contracte de granturi. Au existat întârzieri din cauza lipsei de experiență în materie de granturi UE a beneficiarilor din IMM-uri, dar toate contractele se vor încheia în 2012. De asemenea, sectorul privat a primit sprijin sub formă de asistență tehnică pentru promovarea bunelor practici în afaceri. Un rezultat important a fost adoptarea unei strategii de dezvoltare a sectorului privat de către CCT. De asemenea, au fost adoptate inițiative de marketing sectoriale, în vederea promovării produselor locale în Nicosia și Famagusta. Formarea în domeniul antreprenorial și al gestionării etapelor proiectului a început în 2011 și va continua în 2012. În sectorul TIC s-a acordat ajutor pentru dezvoltarea unei strategii e-guvernare. 4.2.3. Obiectivul 3: Promovarea reconcilierii, a măsurilor pentru instaurarea unui climat de încredere și sprijinirea societății civile Se acordă în continuare sprijin Comisiei pentru persoane dispărute, în vederea exhumării, identificării și returnării rămășițelor pământești, sprijin gestionat în comun cu PNUD. În prezent, activitatea se concentrează mai mult pe exhumările individuale, decât pe exhumările în masă, ceea ce a influențat viteza acestui proces. Se preconizează semnarea, în 2012, a unui nou acord cu PNUD privind contribuțiile financiare, pentru continuarea activității. Deminarea zonei-tampon este aproape finalizată. Nu există un acord privind accesul la restul de câmpuri minate din zona-tampon sau extinderea acțiunilor de deminare la zonele situate în afara zonei-tampon, ceea ce constituie un obstacol pentru continuarea activităților de deminare finanțate de UE. Evaluarea finală a proiectului a fost pozitivă, evidențiind faptul că proiectul a fost apreciat de către toate părțile interesate. Din cele 44 de proiecte cuprinse în trei programe de granturi, până în prezent au fost încheiate ori sunt aproape finalizate 27 de proiecte în cadrul programului Societatea civilă în acțiune. Zece proiecte își vor încheia activitățile în 2012. O echipă de asistență tehnică a oferit solicitanților îndrumare privind gestionarea granturilor. Vor fi necesare mai multe cursuri de formare în perspectiva cererii de granturi din 2012, întrucât, în multe cazuri, capacitatea beneficiarilor de granturi de a întocmi cereri de bună calitate pentru obținerea de granturi de la UE, de gestionare a granturilor și de raportare, s-a dovedit insuficientă. 4.2.4. Obiectivul 4: Apropierea comunității cipriote turce de Uniunea Europeană Pentru cel de al cincilea an al programului de burse, au fost acordate 89 de burse (9 cadre didactice, 1 student și 79 de absolvenți), bursierii având posibilitatea de a-și alege programul de studiu sau de formare, deși prioritare sunt temele tehnice și administrative, având în vedere penuria de competențe în cadrul CCT. În 2012 se va efectua o evaluare a programului de burse de studii. Vizibilitatea a fost asigurată, în principal, prin proiectul InfoPoint, 2011 fiind un an rodnic, cu 37 de evenimente. Evenimentul cu cea mai mare finanțare de la UE a fost organizat în colaborare cu Comisia tehnică a Asociației pentru Bunăstarea Copiilor, care a atras aproximativ 1 000 de participanți. În plus, au fost realizate videoclipuri și arhive fotografice, au fost organizate două conferințe academice, la care au participat savanți recunoscuți pe plan internațional, precum și cadre universitare locale din rândul comunității cipriote turce și al comunității cipriote grecești. De asemenea, au fost publicate opt ediții ale buletinului informativ InfoPoint, în limba turcă și una în limba engleză, care abordează programul de ajutor și teme europene actuale. 4.2.5. Obiectivul 5: Pregătirea comunității cipriote turce pentru introducerea și punerea în aplicare a acquis-ului UE Instrumentul de asistență tehnică și schimb de informații al Comisiei (TAIEX) contribuie la pregătirea CCT pentru punerea în aplicare a acquis-ului UE după soluționarea problemei cipriote. TAIEX sprijină pregătirea proiectelor de legi conforme cu acquis-ul UE, care ulterior sunt supuse revizuirii și aprobării prin proceduri locale. Prin intermediul TAIEX, peste 80 de experți UE au întreprins 528 de acțiuni în 2011, inclusiv cursuri de formare, ateliere și vizite de studii. Activitățile au urmărit obiectivele Programului pentru viitoarea aplicare a acquis-ului (PFAA), care prevede cadrul pe termen mediu de intervenție. Pe lângă cele 13 sectoare ale PFAA, în 2011 a fost acordată asistență privind libera circulație a bunurilor, drepturile de proprietate intelectuală, recunoașterea reciprocă a calificărilor profesionale. Legat de gestionarea viitoare a fondurilor UE în urma încheierii unui acord, au fost organizate, de asemenea, cursuri de formare privind gestionarea cheltuielilor publice. În sfârșit, comerțul peste linia verde (Regulamentul nr. 866/2004) a fost, de asemenea, sprijinit de experți TAIEX din statele membre ale UE care au fost mobilizați să efectueze controale fitosanitare/veterinare periodice cu privire la cartofi și pește. La sfârșitul anului 2011 au fost lansate pregătirile pentru un nou ciclu de asistență TAIEX, în colaborare cu beneficiarii. Se află în folosință echipamentul furnizat în anii precedenți în cadrul contractelor de monitorizare a calității aerului. Au fost duse la bun sfârșit cele două contracte de asistență tehnică pentru acest sector. Echipamentul este conform cu noul proiect de „lege” privind mediul. Sustenabilitatea necesită existența unui angajament pe termen lung privind asigurarea resurselor umane și a întreținerii echipamentelor. Cu toate acestea, progresele înregistrate în ceea ce privește proiectele de „legi” care vizează alinierea acquis-ului prin procesul de aprobare au avut loc într-un ritm mai lent decât s-a preconizat. „Legea” privind reforma în telecomunicații a fost adoptată în cele din urmă la sfârșitul anului 2011 însă „legea” mediului a fost amânată. 4.2.6. Alte proiecte În 2011, a fost relansat un fond fiduciar de 1 milion EUR cu Banca Mondială pentru desfășurarea unui Program de analiză economică pentru creștere economică și dezvoltare durabilă, iar în decembrie a fost emis un raport de inventariere. 4.3. Execuția financiară (contracte și plăți) 4.3.1. Contractare În 2011, angajamentele au fost de 7,45 milioane EUR (66 % din previziunile pe ianuarie de 11,2 milioane EUR). Angajamentele pentru granturi în beneficiul școlilor și acordul cu PNUD referitor la o contribuție în domeniul patrimoniului cultural au fost amânate până în 2012. 4.3.2. Plăți În 2011, plățile se ridicau la valoarea totală de 49,98 de milioane EUR (67 % din previziunile pe ianuarie). Cu toate acestea, în cursul anului obiectivul a fost reevaluat și redus cu 24,5 milioane EUR. Acest lucru a avut drept cauză încetarea a două proiecte de lucrări, întârzierile în realizarea unor proiecte de mare amploare în sectorul apei și al telecomunicațiilor, precum și finalizarea cu întârziere a proiectelor de granturi, în special a proiectelor care vizau reabilitarea satelor. A fost plătită integral proiecția revizuită. În total, până la sfârșitul anului 2011 s-au plătit 179 de milioane EUR (69 % din suma totală contractată de la începutul programului, în 2006). La sfârșitul anului 2011 existau în total 533 de contracte deschise. 4.4. Monitorizare Mecanismul bianual de revizuire intermediară (MRI) servește drept forum de discuții aprofundate cu beneficiarii cu privire la program. De asemenea, personalul CE pune în aplicare o monitorizare continuă prin vizite și discuții la fața locului și prin reuniuni ale Comitetului de coordonare a proiectului. Activitățile TAIEX sunt monitorizate prin intermediul a peste 20 de grupuri de coordonare a proiectului, care s-au întrunit de două ori în 2011, la care se adaugă întâlnirile bianuale ale organismului de monitorizare. Logistica TAIEX este monitorizată prin intermediul sistemului de gestionare online al TAIEX. În cele mai multe domenii de intervenție, lipsa de experiență a beneficiarului sau lipsa capacităților dau naștere la dificultăți sau întârzieri. Beneficiarii granturilor, de exemplu, au întâmpinat probleme legate de procedurile UE, în special în cazul achizițiilor publice cu finanțare prin granturi. Acest aspect a fost soluționat prin intermediul unităților de gestionare a proiectelor, instituite în scopul de a se acorda sprijin beneficiarilor de granturi pentru administrarea granturilor primite. În cazul proiectelor de infrastructură sau de aprovizionare, administrația centrală sau locală cipriotă turcă, responsabilă de exploatare și întreținere, depune eforturi pentru a asigura resursele adecvate și, în unele cazuri, înființează structuri adecvate. Se acordă asistență tehnică adecvată în scopul susținerii beneficiarului pe toată perioada predării proiectelor. 4.5. Audit și controale În 2011, Curtea de Conturi Europeană a efectuat un audit al performanței. Raportul va fi publicat în 2012. Raportul de audit intern al DG ELARG pe anul 2008 privind capacitatea de audit a fost completat cu un raport adițional în 2011, în care s-a concluzionat că au fost puse în aplicare toate recomandările, deși au fost identificate unele riscuri remanente în legătură cu predarea unor obiecte și materiale. La sfârșitul anului 2010 a fost efectuat un control ex-post de către Unitatea operațională de audit și evaluare a DG ELARG, în vederea verificării legalității și regularității a 23 de operațiuni. Raportul final din mai 2011 a cuprins unele comentarii privind procedurile, care sunt în curs de examinare. A fost efectuat un audit extern cu privire la 12 contracte de grant selectate, raportul final urmând să fie prezentat în prima jumătate a anului 2012. 4.6. Evaluare În 2011, a fost inițiată o examinare a sectorului apei, urmând să constituie o contribuție la o etapă viitoare de programare. În 2011 a fost lansat un studiu al Băncii Mondiale cu privire la aspectele economice ale economiei cipriote turce. Un efort major de evaluare a fost prevăzut pentru 2012, atunci când se va încheia etapa principală a programului pe 2006. 4.7. Informare, publicitate și vizibilitate Vizibilitatea a fost asigurată prin InfoPoint (a se vedea obiectivul 4). În plus, echipele de asistență tehnică ale unor proiecte separate au primit misiunea de a intensifica vizibilitatea. De asemenea, beneficiarii granturilor au organizat o serie de evenimente la încheierea proiectelor. Reprezentanța Comisiei în Cipru a distribuit șase comunicate de presă referitoare la programul de ajutor pentru CCT. 4.8. Consultări cu guvernul Republicii Cipru Au fost organizate reuniuni periodice cu reprezentanții guvernului Republicii Cipru, în special atunci când înalți funcționari ai Comisiei au vizitat insula. De asemenea, Comisia are reuniuni periodice cu Reprezentanța permanentă în Bruxelles. Comisia continuă să se bazeze pe cooperarea guvernului Republicii Cipru pentru verificarea proprietății private. 5. Concluzii În absența unui beneficiar recunoscut sau a unui program de restructurare instituțională directă, programul întâmpină în continuare dificultăți în ceea ce privește punerea sa în aplicare. Este dificil, în continuare, să se obțină progrese în direcția realizării obiectivului prevăzut de regulament pentru facilitarea procesului de reunificare a Ciprului prin încurajarea dezvoltării economice a comunității cipriote turce, dat fiind mediul în care operează, precum și situația politică și economică sui generis din partea de nord a Ciprului. Procesul pregătirii în vederea adoptării și aplicării în viitor a acquis-ului este lent și CCT ar putea să aibă nevoie de un sprijin considerabil pentru a se conforma cerințelor acquis-ului în numeroase domenii, ca urmare a încheierii unui acord și a reunificării. În perioada de raportare, activitățile s-au concentrat pe finalizarea programului pe 2006. O serie de proiecte substanțiale privind furnizarea de infrastructuri și echipamente se apropie de finalizare. Instalația de tratare a apelor reziduale din Morphou a început să primească ape reziduale, iar instalația-pilot de energie solară, finalizată și predată în iulie, funcționează la capacitate maximă. S-au depus eforturi pentru pregătirea beneficiarului în vederea predării și exploatării în viitor a instalațiilor, dar lipsa resurselor și a experienței înseamnă că va fi nevoie în continuare de angajamentul major al administrației cipriote turce și de contribuția acesteia pentru a se asigura sustenabilitatea investițiilor. În multe situații, cauzele profunde sunt structurile ineficiente și faptul că nu există responsabilități bine definite. Aceste aspecte trebuie să fie abordate în 2012. Au fost bine primite numeroasele programe de granturi lansate începând cu 2009, dar acestea au fost exigente în materie de resurse umane, parțial din cauza lipsei de experiență a beneficiarilor proiectului și gestionarea financiară. Având în vedere că cea mai mare parte din programul pe 2006 este finalizată, este necesar să se întreprindă o evaluare globală a programului de ajutor, precum și studii de impact pe fiecare sector în parte, care vor fi efectuate în 2012. Constituie în continuare o provocare resursele umane necesare pentru echipa care implementează programul, parțial din cauza structurii programului care beneficiază intensiv de granturi, dar și din cauza reducerii globale a resurselor umane, prevăzută în toate serviciile Comisiei. Programul ar avea de câștigat de pe urma unei planificări mai ample pe termen mediu și pe termen lung, pentru care este necesar un regim mai stabil pentru finanțarea costurilor operaționale și de personal. [1] JO L65, 7.3.2006, p. 5. [2] Deciziile Comisiei C(2011)337 și C(2011)4443.